奉和滁州九咏九首 琅琊泉石篆
作者：曾鞏
朝代：宋

paragraphs: 陽冰絕藝天下稱，琅琊石篆新有名。
初留泉涯俗誰顧，一日貴重繇先生。
古今書法不可數，猶有字本存於經。
我於八體未曾學，雖得此字寧能評。
高文老筆又所愛，欲敘仿佛辭非精。
筆端應驅鬼神聚，筆妙敻與陰陽爭。
刻雕萬象出冥昧，不見刀斧曾經營。
奇形挺若聳崖巘，險勢直恐生風霆。
雨來莽蒼龍蛟起，秋入寥泬星斗明。
先生七言載其側，爲地自與丘山平。
先生抱材置荒郡，有若此字存岩扃。
當還先生坐廊廟，悉引萬事歸繩衡。
遂收此字入秘府，不使日灼莓苔縈。
高材重寶不失一，唐舜湯禹寧非朋。